CELEX: 32010R0388
Language: sl
Date: 2010-05-06 00:00:00
Title: Uredba Komisije (EU) št. 388/2010 z dne 6. maja 2010 o izvajanju Uredbe (ES) št. 998/2003 Evropskega parlamenta in Sveta v zvezi z največjim številom nekaterih vrst hišnih živali, ki so lahko predmet netrgovskega premika (Besedilo velja za EGP)

7.5.2010   
            
            
               SL
            
            
               Uradni list Evropske unije
            
            
               L 114/3
            
         UREDBA KOMISIJE (EU) št. 388/2010
   z dne 6. maja 2010
   o izvajanju Uredbe (ES) št. 998/2003 Evropskega parlamenta in Sveta v zvezi z največjim številom nekaterih vrst hišnih živali, ki so lahko predmet netrgovskega premika
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 998/2003 Evropskega parlamenta in Sveta z dne 26. maja 2003 o zahtevah v zvezi z zdravstvenim varstvom živali, ki se uporabljajo za netrgovske premike hišnih živali, in o spremembi Direktive Sveta 92/65/EGS (1) ter zlasti člena 19 Uredbe,
   ob upoštevanju naslednjega:
   
               (1)
            
            
               Uredba (ES) št. 998/2003 določa zahteve v zvezi z zdravstvenim varstvom živali, ki se uporabljajo za netrgovske premike hišnih živali, in pravila, ki se uporabljajo za nadzor takih premikov. Uporablja se za premike vrst hišnih živali iz Priloge I k navedeni uredbi med državami članicami ali iz tretjih držav. Psi, mačke in beli dihurji so na seznamu v delih A in B navedene priloge.
            
         
               (2)
            
            
               Zahteve iz Uredbe (ES) št. 998/2003 se razlikujejo glede na to, ali gre za premike hišnih živali med državami članicami ali iz tretjih držav v države članice. Poleg tega zahteve za take premike iz tretjih držav še nadalje razlikujejo med tretjimi državami iz oddelka 2 dela B Priloge II k navedeni uredbi in tretjimi državami iz dela C navedene priloge.
            
         
               (3)
            
            
               Tretje države, ki uporabljajo pravila za netrgovske premike hišnih živali, ki so vsaj enakovredna pravilom iz Uredbe (ES) št. 998/2003, so navedene v oddelku 2 dela B Priloge II k navedeni uredbi.
            
         
               (4)
            
            
               Direktiva Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (2), se na splošno uporablja za trgovino.
            
         
               (5)
            
            
               Da se prepreči goljufivo prikrivanje trgovskih premikov kot netrgovske premike hišnih živali v smislu Uredbe (ES) št. 998/2003, člen 12 navedene uredbe določa, da se zahteve in pregledi iz Direktive 92/65/EGS uporabljajo za premike več kot petih hišnih živali, kadar živali v Skupnost prispejo iz tretje države, ki ni navedena v oddelku 2 dela B Priloge II k Uredbi.
            
         
               (6)
            
            
               Izkušnje pri uporabi Uredbe (ES) št. 998/2003 kažejo, da je tveganje za goljufivo prikrivanje trgovskih premikov psov, mačk in belih dihurjev kot netrgovskih premikov veliko, ko navedene živali prispejo v državo članico iz druge države članice ali tretje države iz oddelka 2 dela B Priloge II k navedeni uredbi.
            
         
               (7)
            
            
               Da se preprečijo takšne prakse in zagotovi enotna uporaba Uredbe (ES) št. 998/2003, je treba sprejeti ista pravila za pse, mačke in bele dihurje, ki prispejo v državo članico iz druge države članice ali tretje države iz oddelka 2 dela B Priloge II k navedeni uredbi.
            
         
               (8)
            
            
               Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Zahteve in nadzor iz točke (b) prvega odstavka člena 12 Uredbe (ES) št. 998/2003 se uporabljajo za premike vrst hišnih živali iz delov A in B Priloge I k navedeni uredbi, kadar je skupno število živali za premik iz ene države članice v drugo državo članico ali tretjo državo iz oddelka 2 dela B Priloge II k navedeni uredbi večje od pet.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 6. maja 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 146, 13.6.2003, str. 1.
   
      (2)  UL L 268, 14.9.1992, str. 54.